钦定古今图书集成/明伦汇编/氏族典/第002卷 > 唐
## 钦定古今图书集成/明伦汇编/氏族典/第002卷 > 唐

### 高祖武德二年赐徐𪟝罗艺姓李氏

按《唐书高祖本纪》，不载。按《李𪟝传》，“𪟝字懋功，曹州
离狐人，本姓徐氏。隋大业末，韦城翟让为盗，𪟝年十
七，往从之。李密亡命雍丘，𪟝与浚仪王伯当共说让，
推密为主。武德二年，密归朝廷，其地东属海，南至江，
西直汝，北抵魏郡，𪟝统之，未有所属。谓长史郭孝恪
曰：‘人众土宇，皆魏公有也。吾若献之，是利主之败为
己功，吾所羞也’。”乃录郡县户口以启密，请自上之。使
至，高祖讶无表，使者以意闻，帝喜曰：“纯臣也。”诏授黎
州总管，封英国公，赐姓，附宗正属籍。按《罗艺传》，艺
自称幽州总管宇文化及至山东，遣使招艺，艺斩使
者。时窦建德、高开道亦遣使于艺，艺谓官属曰：“建德
等皆剧贼，不足共功名。唐公起兵据关中，民望所系，
王业必成，吾决归之，敢异议者戮！”会张道源抚辑山
东，亦谕艺降。武德二年，乃奉表以地归。诏封燕王，赐
姓豫属籍。

按《旧唐书高祖本纪》，“武德二年闰二月己酉，李密旧
将徐世𪟝以黎阳之众及河南十郡降，授黎州总管，
封曹国公，赐姓李氏。冬十月己亥，封幽州总管罗艺
为燕郡王，赐姓李氏。”〈按徐𪟝赐姓纲目作元年〉
《武德三年》，赐刘季真、杜伏威、高开道姓《李氏》。

按《唐书高祖本纪》，不载。按《刘季真传》，“季真弟六儿
附刘武周，季真从之，迭为边害。西河公张纶、真乡公
李仲文合兵讨之，季真降，诏以为石州总管，赐姓李，
封彭山郡王。”按《杜伏威传》，“伏威徙丹阳，自称大行
台，上表越王侗，侗以为东南道大总管，封楚王。是时
秦王方讨王世充，遣使招怀，伏威乃献款，高祖授以
东南道行台尚书令、江淮安抚大使、上柱国、吴王，赐
姓豫属籍。”按《高开道传》，“开道称燕王建元，署置百
官。窦建德围罗艺于幽州，艺请救，开道以骑二千赴
之，建德解去，乃因艺使请降。诏以为蔚州总管、上柱
国、北平郡王，赐姓李。”

按《旧唐书高祖本纪》，“三年三月甲戌，封贼帅刘季真
为彭城王，赐姓李氏。六月壬辰，徙封楚王杜伏威为
吴王，赐姓李氏，加授东南道行台尚书令。冬十月庚
子，怀戎贼帅高开道遣使降，授蔚州总管，封北平郡
王，赐姓李氏。”

武德四年，赐胡大恩姓李氏。

按《唐书高祖本纪》，不载按《旧唐书高祖本纪》，“四年
春正月丁卯，窦建德行台尚书令胡大恩以大安镇
来降，封定襄郡王，赐姓李氏。”

武德五年，赐郭子和姓李氏。

按《唐书高祖本纪》，不载。按《李子和传》，“子和，同州蒲
城人，本郭氏，为隋左翌卫，以罪徙榆林。大业末，郡饥，
子和与死士十八人，执丞王才，数以不恤下斩之，开
仓赈穷乏。自号永乐王，建元丑平，武德元年献款，授
灵州总管，金河郡公，徙郕国公。五年，从平刘黑闼有
功，赐姓，拜右武卫将军。”

### 太宗贞观 年赐拓跋赤辞姓李氏

按《唐书太宗本纪》，不载按《宋史西夏传》：“唐贞观初，
有拓跋赤辞者归唐，太宗赐姓李，置静边等州以处
之。其后析居夏州者，号平夏部。”

贞观十二年，颁《氏族志》。

按《唐书太宗本纪》，不载。按《高士廉传》：初，太宗尝以
山东士人尚阀阅，后虽衰，子孙尤负世望，嫁娶必多
取资，故人谓之“卖婚。”由是诏士廉与韦挺、岑文本、令
狐德棻责天下谱谍，参考史传，检正真伪，进忠贤，退
悖德，先宗室，后外戚，退新门，进旧望，右膏粱，左寒畯，
合二百九十三姓，六百五十一家，为九等，号曰《氏族
志》。而崔干仍居第一。帝曰：“我于崔、卢、李、郑无嫌，顾其
世衰，不复冠冕，犹恃旧地以取赀。不肖子偃然自高，
贩鬻松槚，不解人间何为贵之？齐据河北，梁、陈在江
南，虽有人物，偏方下国，无可贵者，故以崔、卢、王、谢为
重。今谋士劳臣，以忠孝学艺从我定天下者，何容纳
货旧门，向声背实，买昏为荣邪！太上有”立德，其次有
立功，其次有立言，其次有爵，为公卿大夫，世世不绝，
此谓之“门户。”今皆反是，岂不惑邪！朕以今日冠冕为
等级高下，遂以崔干为《第三姓班》，其书天下。

按：《通鉴纲目》：“贞观十二年春正月，颁《氏族志》。”

按《贞观政要》：贞观六年，太宗谓尚书左仆射房元龄
曰：“比有山东崔、卢、李、郑四姓，虽累叶陵迟，犹恃其旧
地，好自矜大，称为士大夫。每嫁女他族，必广索聘财，
以多为贵，论数定约，同于市贾，甚损风俗，有紊礼经。
既轻重失宜，理须改革。”乃诏吏部尚书高士廉、御史
大夫韦挺、中书侍郎岑文本、礼部侍郎令狐德棻等刊正姓氏，普责天下谱牒，兼据凭史传，剪其浮华，定
其真伪，忠贤者褒进，悖逆者贬黜，撰为《氏族志》。士廉
等及进定氏族等第，遂以崔干为第一等。太宗谓曰：
“我与山东崔、卢、李、郑，旧既无嫌，为其世代衰微，全无
官宦。”犹自云：“士大夫婚姻之际，则多索财物；或才识
庸下，而偃仰自高，贩鬻松槚，依托富贵，我不解，人间
何为重之？且士大夫有能立功，爵位崇重，善事君父，
忠孝可称。或义道清素，学艺通博，此亦足为门户，可
谓天下士大夫。今崔、卢之属，唯矜远叶衣冠，宁比当
朝之贵？公卿以下，何暇多输钱物，兼与他气势向声
背，实以得为荣。我今定氏族者，诚欲崇树今朝冠冕，
何因崔干犹为第一等，祗看卿等不贵我官爵耶？不
论数代已前，祇取今日官品人才作等级，宜一量定，
用为永则。”遂以崔干为第三等。至十二年，书成，凡百
卷，颁天下。又诏曰：“氏族之美，实繁于冠冕；婚姻之道，
莫先于仁义。自有魏失御，齐氏云亡，市朝既迁，风俗
陵替。燕赵古姓，多失衣冠之绪；齐、韩旧族，或乖礼义
之风。名不著于州闾，身未免于贫贱。自号高门之胄，
不敦匹嫡之仪，问名唯在于窃赀，结褵必归于富室。
乃有新官之辈，丰财之家，慕其祖宗，竞结婚姻，多纳
货贿，有如贩鬻。或自贬家门，受辱于姻娅；或矜其旧
望，行无礼于舅姑。积习成俗，迄今未已，既紊人伦，实
亏名教。朕夙夜兢惕，忧勤政道，往代蠹害，咸已惩革，
唯此弊风，未能尽变。自今已后，明加告示，使识嫁娶
之序，务合礼典，称朕意焉。”

贞观二十　年。赐奚可度者姓李氏。

按《唐书太宗本纪》，不载。按《北狄奚传》：“奚亦东胡种，
太宗贞观三年始来朝，阅十七岁，凡四朝贡。帝伐高
丽，大酋苏支从战有功。不数年，其长可度者内附，帝
为置饶乐都督府，拜可度者使持节六州诸军事、饶
乐都督，封楼烦县公，赐李氏。”

### 高宗永徽六年皇后改王皇后姓为蟒氏萧良娣姓为枭氏

按：《唐书高宗本纪》：“永徽六年冬，皇后杀王庶人。”〈改姓事不
载〉　按《高宗王皇后传》：“后王氏，并州祁人。太宗以为
晋王妃。帝即位，立为皇后。初，萧良娣有宠，而武才人
贞观末以先帝宫人召为昭仪。俄与后、良娣争宠，更
相毁短。昭仪以偏言怒帝，遂下诏废后、良娣皆为庶
人，囚宫中。俄为武后所杀，改后姓为蟒，良娣为‘枭’。”

### 显庆四年诏改氏族志为姓氏录

按《唐书高宗本纪》，不载。按《高士廉传》，《太宗氏族志》，
高宗时，许敬宗以不叙武后世，又“李义府耻其家无
名，更以孔志约、杨仁卿、史元道、吕才等十二人刊定，
合二百三十五姓，二千二百八十七家。”帝自叙所以
然，以四后姓，酅公、介公及三公、太子三师、开府仪同
三司、尚书仆射为第一姓，文武二品及知政事三品
为第二姓，各以品位高下叙之，凡九等。取身及昆弟
子孙馀属不入，改为《姓氏录》。当时军功入五品者，皆
昇谱限，缙绅耻焉，目为勋格。义府奏悉索《氏族志》烧
之。又诏：“后魏陇西李宝、太原王琼、荥阳郑温、范阳卢
子迁、卢泽、卢辅、清河崔宗伯、崔元孙、前燕博陵崔懿、
晋赵郡李楷凡七姓十家，不得自为昏。三品以上，纳
币不得过三百匹，四品、五品二百，六品、七品百，悉为
归装。”夫氏禁受陪门财。先是，后魏太和中，定四海望
族，以宝等为冠。其后矜尚门地，故《氏族志》一切降之。
王妃主婿，皆取当世勋贵名臣家，未尝尚山东旧族。
后房元龄、魏徵、李𪟝复与昏，故望不减。然每姓第其
房望，虽一姓中高下县隔，李义府为子求昏不得，始
奏禁焉。其后天下衰，宗落谱，昭穆所不齿者，皆称禁
昏。家益自贵，凡男女皆潜相聘娶，天子不能禁，世以
为敝云。按《李义府传》：“义府，瀛州饶阳人，已贵，乃言
系出赵郡，与诸李叙昭穆，嗜进者往往尊为父兄。行
给事中李崇德引与同谱，既谪普州，亟削去，义府衔
之。及复当”国，傅致其罪，使自杀于狱。贞观中，高士廉、
韦挺、岑文本、令狐德棻修《氏族志》，凡升降，天下允其
议。于是州藏副本，以为长式。时许敬宗以不载武后
本望，义府亦耻先世不见叙，更奏删正，委孔志约、杨
仁卿、史元道、吕才等定其书，以仕唐官至五品，皆昇
士流。于是兵卒以军功进者，悉入书限，更号《姓氏录》，
缙绅共嗤靳之，号曰“勋格。”义府奏悉收前志烧绝之。
自魏太和中，定望族七姓，子孙迭为婚姻，后虽益衰，
犹相夸尚。义府为子求婚不得，遂奏一切禁止。
按《通鉴纲目》，显庆四年六月，改《氏族志》为《姓氏录》。

### 乾封元年皇后改武惟良等姓为蝮氏

按《唐书高宗本纪》：“乾封元年八月丁未，杀始州刺史
武惟良，淄州刺史武怀运。”〈改姓事不载〉　按《高宗武皇后
传》：“后武氏，并州文水人，父士彟。始士彟娶相里氏，生
子元庆。元爽又娶杨氏，生三女，伯嫁贺兰越石，早寡，
封韩国夫人，仲即后，季嫁郭孝慎。前死，杨以后故，宠
日盛。始，兄子惟良、怀运与元庆等遇杨及后礼薄，后
衔不置。及是元庆为宗正少卿，元爽少府少监，惟良司卫少卿，怀运淄州刺史。后伪为退”让，请惟良等外
迁，无示天下私。由是惟良为始州刺史，元庆龙州，元
爽濠州，俄坐事死振州。元庆至州，忧死。韩国，出入禁
中，一女国姝，帝皆宠之。韩国卒，女封魏国夫人，欲以
备嫔职，难于后，未决。后内忌甚。会封泰山，惟良、怀运
以岳牧来集，从还京师。后毒杀魏国，归罪惟良等，尽
杀之。氏曰“蝮。”

### 中宗嗣圣元年太后复李敬业姓徐氏赐李思文姓武氏〈即武后光宅元年〉

按《唐书武后本纪》，“光宅元年十月丁酉，复敬业姓徐
氏。”按《李𪟝传》，𪟝子震，震子敬业，袭英国公。武后既
废中宗，又立睿宗，实亦囚之。诸武擅命，唐子孙诛戮，
天下愤之。敬业乘人怨起兵，魏思温为军师，武后遣
左玉钤卫大将军李孝逸兵三十万往击之，削其祖
父官爵，毁冢藏，除属籍。初，敬业之叔思文为润州刺
史，敬业兵起，以使间道闻，固守逾月，城陷。敬业责曰：
“庐陵王继，天下无罪见废。今兵以义动，何过拒邪？若
太后是助，宜即姓武。”思温等欲杀之，敬业不许。及扬
楚平，乃独免。后遂赐武姓，历春官尚书。

嗣圣五年，太后改越王贞、琅琊王冲等姓为“虺氏。”〈即武
后垂拱四年〉

按《唐书武后本纪》，“垂拱四年九月丙辰，削越王贞及
琅琊郡王冲属籍，改其姓为虺氏。丙寅，杀韩王元嘉、
鲁王灵夔、范阳郡王霭、黄国公撰、东莞郡公融及常
乐公主，皆改其姓为虺氏。”按《韩王元嘉传》，“垂拱中，
元嘉与子撰及越王子冲纠合宗室同举兵，谋泄，后
逼令自杀，诏改氏元嘉、鲁王、越王为虺。”按《越王贞
传》：“中宗废居房陵，贞乃与韩王元嘉及王子黄公撰、
鲁王灵夔、王子范阳王霭、霍王元轨、王子江都王绪
及子琅琊王冲计议反正。垂拱四年九月，后遣左豹
韬卫大将军麹崇裕、夏官尚书岑长倩率兵十万讨
之，以凤阁侍郎张光辅为诸军节度。乃下诏削贞父
子属籍，改氏虺。”

嗣圣六年，太后改《纪王慎》为“虺氏。”〈即武后永昌元年〉
按《唐书武后本纪》，“永昌元年七月丁巳，流纪王慎于
巴州，改其姓为虺氏。”按《纪王慎传》：“初，贞连诸王起
兵，慎知时未可，独拒不与合，将就诛而免，改氏虺，载
以槛车，谪巴州，薨于道。”

嗣圣七年，周改睿宗姓及傅、游艺等姓俱为“武氏。”〈即武
后天授元年〉

按《唐书武后本纪》，“天授元年九月壬午，改国号周。乙
酉，降皇帝为皇嗣，赐姓武氏。”按《武后传》：“御史傅游
艺率关内父老请革命，改帝氏为武。又胁群臣固请，
妄言凤集上阳宫，赤雀见朝堂，天子不自安，亦请氏
武示一尊。”按《傅游艺传》，“游艺，卫州汲人。载初初，由
合宫主簿再迁左补阙。武后夺政，即上书诡说符瑞，
劝后”当革姓，以明受命。后说擢给事中。阅三月，进同
凤阁鸾台平章事，即拜鸾台侍郎。乃黜唐称周，废唐
宗庙，自称皇帝，赐游艺姓武氏。按《突厥传》：“阿史那
弥射子元庆，拜镇国大将军，行左威卫大将军。武后
擅命，率诸蕃长请赐睿宗氏曰武。”

按《通鉴纲目》：“嗣圣七年九月，武氏改国号曰周，称皇
帝。以豫王旦为皇嗣，改姓武氏。以史务滋为纳言，宗
秦客检校内史，傅游艺为鸾台侍郎、平章事，并赐姓
武。”

嗣圣八年，周改“光顺”等姓为“武氏。”〈即武后天授元年〉
按《唐书武后本纪》，不载。按《通鉴纲目》，“嗣圣八年八
月，周改义丰王光顺等姓武氏，幽之宫中。光顺，太子
贤之子也，与弟守礼、守义及睿宗诸子皆幽闭宫中，
不出门庭者十馀年。”

按《唐书契苾何力传》：“何力子明袭封。武后时，明妻及
母临洮县主皆赐姓武。”〈按此年月无考以类相从姑附于此〉

### 元宗开元元年改窦怀贞姓为毒氏赐太平公主子崇简姓李氏

按《唐书元宗本纪》，不载。按《窦怀贞传》：“怀贞同中书
门下三品，兼太子詹事，监修国史，又以尚书右仆射
兼御史大夫，军国重事，宜共平章。元宗受内禅，进左
仆射，封魏国公，与太平公主谋逆，既败，投水死，追戮
其尸，改姓毒氏。”按《太平公主传》：“主谋废天子，赐死
于第。子崇简素知主谋，苦谏，主怒，榜掠尢楚。至是复
官爵”，赐氏“李。”

开元二年。诏更定《氏族志》。

按《唐书元宗本纪》，不载。按《柳冲传》：“冲好学，多所研
总。中宗景龙中，迁左散骑常侍，修国史。初，太宗命诸
儒撰《氏族志》，甄差群姓。其后门胄兴替不常，冲请改
修其书。帝诏魏元忠、张锡、萧至忠、岑羲、崔湜、徐坚、刘
宪、吴兢及冲，共取德功、时望、国籍之家，等而次之。外
蕃酋长袭冠带者，析著别品。会元忠等继物故，至先
天”时，复诏冲及坚兢与魏知古、陆象先、刘子元等讨
缀，书乃成，号《姓系录》。历太子宾客，宋王师，昭文馆学
士，以老致仕。开元初，诏冲与薛南金复加刊窜乃定按《旧唐书元宗本纪》，开元二年七月“丙午，昭文馆学
士柳冲、太子左庶子刘子元刊定《姓族系录》二百卷，
上之。”

开元十年，赐黑水靺鞨倪属利稽姓名为李献诚。
按《唐书元宗本纪》不载。按《黑水靺鞨传》：“黑水靺鞨
居肃慎地，亦曰挹娄。开元十年，其酋倪属利稽来朝，
元宗即拜勃利州刺史。于是安东都护薛泰请置黑
水府，以部长为都督刺史，朝廷为置长史监之，赐府
都督姓李氏，名曰献诚，以云麾将军领黑水经略使，
隶幽”州都督。讫帝世，朝献者十五：

按《金史世纪》，“金之先出靺鞨氏。唐初有黑水靺鞨，居
肃慎地，东濒海，南接高丽。开元中来朝，置黑水府，以
部长为都督刺史，置长史监之，赐都督姓李氏，名献
诚，领黑水经略使。”

### 肃宗至德二载赐安抱玉姓李氏

按《唐书肃宗本纪》，不载。按《李抱玉传》，抱玉本安兴
贵曾孙，世居河西，善养马，始名重璋，闲骑射，少从军。
其为人沈毅有谋尢，忠谨。李光弼引为裨校。天宝末，
元宗以其战河曲有功，为改今名。禄山乱，守南阳，斩
贼使。至德二载，上言：“世占凉州，耻与逆臣共宗。”有诏
赐之姓，因徙籍京兆，举族以李为氏。

### 乾元二年赐董秦姓名为李忠臣

按：《唐书肃宗本纪》：“乾元二年十月乙巳，李光弼及史
思明战于河阳，败之。”〈董秦赐姓事不载〉　按《李忠臣传》，忠臣，
本董秦也，幽州蓟人。少籍军，以材力奋，授濮州刺史，
屯杏园渡。许叔冀以汴下史思明，秦力屈，亦降。思明
抚背曰：“始吾有左手，今得公完矣！”与俱寇河阳，秦夜
挈五百人冒围归李光弼。诏加殿中监，封户二百，召
至京师，赐今氏名。

年赐安国臣姓李氏

按《唐书肃宗本纪》不载。按《李国臣传》，“国臣，河西人，
本姓安。力能挟关，以折冲从收鱼海五城，迁中郎将，
后为朔方将，积劳擢云麾大将军，赐姓李。从光弼守
河阳，累封临川郡王。”

### 宝应元年代宗即位赐张忠志姓名李宝臣

按《唐书代宗本纪》，不载。按《李宝臣传》，“宝臣字为辅，
本范阳内属奚也，善骑射。范阳将张锁高畜为假子，
故冒其姓名。”忠志事安庆绪，为恒州刺史。九节度师
围相州也，忠志惧，归命于朝。史思明度河，忠志复叛，
勒兵三万固守。贼将辛万宝屯恒州相掎角，思明死，
忠志不肯事朝义，使裨将王武俊杀万宝，挈恒、赵、深、
定、易五州以献，雍王东讨，开土门纳王师，助攻莫州。
朝义平，擢礼部尚书，封赵国公，名其军曰“成德”，即拜
节度使，赐铁券，许不死。他赉与不赀赐姓及名。
按《通鉴纲目》：宝应元年十一月，以张忠志为成德军
节度使，赐姓名李宝臣。

### 代宗大历五年赐尚可孤姓名李嘉勋

按《唐书代宗本纪》：“大历五年三月癸酉，内侍监鱼朝
恩有罪，自杀。”〈尚可孤赐姓事不载〉　按《尚可孤传》，“可孤，东部鲜
卑宇文之别种鱼朝恩主卫兵，器其勇，养为子，名智
德。使将兵三千，屯扶风、武功，队伍闲整。朝恩死，诏赐
氏李，名嘉勋。李希烈叛，擢为招讨，应援荆襄，使复本
姓名。”

### 德宗贞元三年赐骆元光姓名李元谅

按《唐书德宗本纪》，不载。按《李元谅传》，“元谅，安息人，
本安氏，少为宦官骆奉先养息，冒姓骆，名元光。以积
劳迁镇国军节度使，封武康郡王。俄与李晟收京师，
加检校尚书左仆射。李怀光反，与马燧、浑瑊讨之。贞
元三年，吐蕃请盟，诏以军从瑊会平凉，元谅军潘原，
游瓌军洛口以为援。元谅曰：‘潘原去平凉七十里，如
有急，何以赴？请与公连屯’。”瑊以违诏，不听。瑊壁盟所
二十里，元谅密徙营次之。既会劫盟，瑊奔还，元谅兵
成列出，而泾原节度使李观亦以精兵五千伏险，与
元谅相表里，振旅徐还，时以为有古良将风。是会也，
微元谅、观二人，瑊且不免。帝嘉叹，赐善马、金币良厚，
因赐姓及名。

### 宪宗元和元年赐奚索氐檀没辱孤等姓李氏

按《唐书宪宗本纪》，不载。按《北狄奚传》：“元和元年，君
梅落身入朝，拜检校司空、归诚郡王，以部酋索氐为
左威卫将军、檀蓟州游奕兵马使，没辱孤平州游奕
兵马使，皆赐李氏。”

元和四年，赐“阿跌光”进姓李氏。

按《唐书宪宗本纪》不载。按《李光进传》：“光进其先河
曲诸部，姓阿跌氏，贞观中内属，以其地为鸡田州，世
袭刺史，隶朔方军。光进与弟光颜，少依舍利葛旃，葛
旃妻，其女兄也。初，葛旃杀仆固玚，归河东辛云京，遂
与光进俱家太原，以沈果称。从马燧救临洺，战洹水
有功。历前后军牙门将，兼御史大夫，代州刺史。元和
四”年，王承宗、范希朝引师救易定，表光进为都将。时
光颜亦至大夫，故军中呼“大小大夫。”俄检校工部尚
书，为振武节度使，赐姓以光宠之

### 穆宗长庆二年赐王日简姓名李全略

按《唐书穆宗本纪》，不载。按《李全略传》，“全略本王氏，
名日简，事王武俊为偏裨。承宗时，虐用其军，故入朝，
授代州刺史。田弘正遇害，穆宗以全略故镇州将，召
问所欲言，全略多陈利害，冀合帝意，且请尽死力以
报，遂授德州刺史。是时杜叔良兵败博野，故以全略
为横海军节度、沧德棣州观察使，赐今姓名。”

按，《旧唐书穆宗本纪》：“长庆二年二月甲戌，王日简赐
姓名李全略。”

### 武宗会昌二年赐回鹘嗢没斯等姓李氏

按《唐书武宗本纪》，不载。按《回鹘传》，“嗢没斯率三郡
及特勒大酋二千骑诣振武降。诏拜嗢没斯为右金
吾卫大将军，爵怀化郡王，以天德为归义军。即拜归
义军使，阿历支宁边郡公，习勿啜昌化郡公，乌罗思
宁朔郡公，并为冠军大将军，左威卫大将军，爱邪勿
宁塞郡公，为右领军大将军。嗢没斯等既朝，皆赐李
氏”名，嗢没斯曰思忠，阿历支曰思贞，习勿啜曰思义，
乌罗思曰思礼，爱邪勿曰弘顺，即拜归义军副使。
按《旧唐书武宗本纪》，“会昌二年六月，回纥降将嗢没
斯将吏二千六百馀人至京师，制以嗢没斯检校工
部尚书，充归义军使，封怀化郡王，仍赐姓名曰李思
忠；以回纥宰相爱邪勿为归义军副使，检”校右散骑
常侍，赐姓名曰“李弘顺。”

### 懿宗咸通十一年赐朱邪赤心姓名为李国昌

按《唐书懿宗本纪》不载。按《沙陀传》，“宣宗迁赤心蔚
州刺史、云州守捉使。庞勋乱，诏义成康承训为行营
招讨使，赤心以突骑三千从勋，平，进大同军节度使，
赐氏李，名国昌，预郑王属籍，赐亲仁里甲第。”

按《旧唐书懿宗本纪》：“咸通十一年春正月己酉，以河
东行营沙陀三部落羌浑诸部招讨使、太子宾客、监
察御史朱邪赤心为检校工部尚书、单于大都护、御
史大夫、振武节度、麟胜等州观察等使，仍赐姓名曰
李国昌。”

按《五代史唐本纪》：“懿宗咸通十年，神策大将军康承
训统十八将，讨庞勋于徐州，以朱邪赤心为太原行
营招讨沙陀三部落军使。以从破勋功，拜单于大都
护，镇武军节度使，赐姓名李国昌，以之属籍。”

### 僖宗乾符 年赐李茂勋姓

按《唐书僖宗本纪》不载。按《李茂勋传》，“茂勋本回鹘
阿布思之裔，张仲武时，与其侯王皆降。资沈勇，善驰
射，仲武器之，任以将兵，常乘边，积功赐姓及名。”〈按李茂勋

以乾符三年致仕，故附于此。

### 中和 年赐拓拔思恭姓李氏

按《唐书僖宗本纪》不载。按《五代史李仁福传》：“唐僖
宗时，有拓拔思敬者，为夏州偏将，后以与破黄巢功，
赐姓李氏，拜夏州节度使。”

按《宋史西夏传》：“唐末拓拔思恭镇夏州，统银、夏、绥、宥、
静五州地，讨黄巢有功，复赐姓李。”〈按拓拔思恭东渭桥之战在中和元

年，而巢之败在四年七月，故载于此。

按《元史李恒传》：“恒字德卿，其先姓于弥氏，唐末赐姓
李，世为西夏国主。”

### 光启二年赐宋文通姓名为李茂贞

按《唐书僖宗本纪》，不载。按《五代史李茂贞传》：“茂贞，
深州博野人也。本姓宋，名文通，为博野军卒，戍凤翔。
黄巢犯京师，郑畋以博野军击贼，茂贞以功自队长
迁军校。光启元年，朱玫反，僖宗出居兴元，玫遣王行
瑜攻大散关，茂贞与保銮都将李铤等败行瑜于大
唐峰。明年，玫遂败死。茂贞以功自扈跸都头拜武定
军”节度使，赐以姓名。

### 昭宗龙纪元年赐胡弘立姓名为李顺节

按《唐书昭宗本纪》，不载。按《杨复恭传》，复恭以诸子
为州刺史，号外宅郎君，又养子六百人，监诸道军，天
下威势，举归其门。守立为天威军使，本胡弘立也，勇
武冠军，人畏之。帝欲斥复恭，惧为乱，乃好谓曰：“卿家
胡子安在？吾欲令卫殿内。”复恭以守立见帝，赐姓李，
名顺节，使掌六军管钥，光宠甚。既势钧，遂与复恭争
恨，相中伤，暴发其私。

按《通鉴纲目：龙纪》，元年十一月，上祀圜丘，宦官始服
剑佩侍祠。上在藩邸，素疾宦官，及即位，杨复恭恃援
立功，所为多不法，上意不平。复恭假子天威军使守
立勇冠六军，上欲讨复恭，恐守立为乱，谓复恭曰：“朕
欲得守立在左右。”复恭见之，上赐姓名李顺节。

### 大顺元年诏削李克用属籍

按《唐书昭宗本纪》不载。按《通鉴纲目》，“大顺元年夏
四月，诏削夺李克用官爵属籍，以张濬为招讨制置
使，会诸道兵讨之。”

### 乾宁四年诏削李茂贞姓名

按《唐书昭宗本纪》。不载按《通鉴纲目》：“乾宁四年冬
十月，诏削夺李茂贞官爵姓名，发兵讨之。”

### 光化元年诏复李茂贞姓名

按《唐书昭宗本纪》。不载按《通鉴纲目》：光化元年春正月。“诏复李茂贞姓名官爵。罢诸道兵。”

### 天复元年赐孙德昭姓李氏

按《唐书昭宗本纪》，不载。按《五代史孙德昭传》：“德昭
为神策军指挥使。光化三年，刘季述废，昭宗幽之东
宫。宰相崔引谋反正，阴使人求义士可共成事者，德
昭乃与孙承诲、董从实应引，引裂衣襟为书以盟。天
复元年正月朔，未旦，季述将朝，德昭伏甲士道旁，邀
其舆斩之。承诲等分索馀党皆尽，德昭破锁出，昭宗
御”丹凤楼反正，以功拜静海军节度使，赐姓李，号“扶
倾济难忠烈功臣。”